Rijeka, 4. prosinca 2019. godine

**NAJAVA DOGAĐANJA**

**Workshop(ologija): uradi-sam radionice zagrebačke Radione ponovno dolaze u Rijeku**

**Edukativni program radionica Workshop(ologija), zagrebačke organizacije Radiona.org, ponovno dolazi u Rijeku,** a bavi se načinima korištenja različitih materijala i jednostavnih elektroničkih sklopova za stvaranje kreativnih uradi-sam rješenja. Besplatne radionice, namijenjene građanima svih uzrasta, održat će se u **Omladinskom kulturnom centru Palach u četvrtak 5. prosinca od 17 do 21 sat, i u petak 6. prosinca 2019. od 11 do 15 sati u okviru programskog pravca** [**Dopolavoro**](https://rijeka2020.eu/program/dopolavoro/) **projekta** [**Rijeka 2020 – Europska prijestolnica kulture**](https://rijeka2020.eu/)**.** U slučaju povoljnih vremenskih uvjeta, dio radionica održat će se na otvorenom, u Kružnoj ulici.

Polaznici radionica istraživat će mogućnosti oblikovanja papira, optičkih iluzija i minimalističke elektronike te savladavati strah od otvaranja elektroničkih uređaja i zavirivanja u unutrašnjost mašine. **Voditelji radionica su Deborah Hustić, Goran Mahovlić, Paula Bučar i Damir Prizmić. Workshop(ologija) se sastoji od četiri radionice, za sudjelovanje nije potrebno prethodno znanje ili prijava i svi se svojim dolaskom mogu slobodno priključiti jednoj ili više radionica.**

**Na radionici *Eksplozivna knjiga*,** polaznici će izrađivati interaktivnu džepnu knjižicu koja može služiti kao bilježnica, čestitka ili blok za crtanje. Prilikom otvaranja, interaktivna kvadratna knjižica transformira se i „eksplodira“ u niz kvadratnih i trokutastih stranica prikladnih za zapisivanje, crtanje i lijepljenje poruka i fotografija. **Polaznici radionice *Elektronička bića***izrađivati će neobične robotičke likove od elektronike, koji se kreću, crtaju, svijetle ili proizvode različite zvukove. Uz učenje osnova elektronike, cilj radionice je poticanje minimalističkog pristupa i ponovnog korištenja odbačenih komponenti u svrhu što manjeg stvaranja elektroničkog otpada. **Radionica *Analogni GIFovi*** naučit će polaznike izrađivati vlastite pokretne slike, analogne animirane GIF-ove i apstraktne optičkeuratke, i upoznati ih s neobičnom optičkim kinetičkim medijem zvanim *kinegram*. Konačno, **radionica *Hardware Freedom*** zamišljena je kao otvoreni laboratorij elektronike, na koju će polaznici moći donijeti svoje elektroničke uređaje koje žele hakirati i transformirati ih u još luđe kreativne naprave: igračke, radio prijemnike, gramofone, monitore, klavijature, zvučnike, pojačala, kamere, igrače konzole, dijelove računala i sl. **Uz stručno vodstvo i savjete, polaznicima će na raspolaganju biti sva potrebna oprema i dodatni materijali.**

Nakon programa Prebrikana stvarnost - kodirana zakrpa, kada je u fokusu bio kolokvijalni izraz “prebrikati”, i modula Elektro furda – *second hand* minimalizam, koji se bavio otpadom (furda), zagrebačka Radiona ovog puta naglasak stavlja na pojam workshopologija, što je naziv za znanost osmišljenu u stručnim krugovima makera, hakera, umjetnika, dizajnera i elektroničara pri kompleksnom radu s odbačenim materijalima.

Više informacija o radionicama potražite na [internetskim stranicama](http://drugo-more.hr/workshopologija/) Drugog mora.

Unaprijed zahvaljujem na objavi najave i srdačno Vas pozdravljam.

**Rijeka 2020**

Odnosi s medijima - Nela Simić

 nela.simic@rijeka2020.eu

+385 92 188 4118